Diari Oficial de la Generalitat Valenciana


Sumari del DOGV 3764, del 05-06-2000 (2000/4377)

ORDRE de 8 de maig de 2000, de la Conselleria de Cultura, Educació i Ciència, per la qual es convoquen els Premis 2000 de la Comunitat Valenciana a l'Educació Vial.
--------------------------------------------------------------------------------------------------------------------------------------------------------------------

### Dades del document

Número de DOGV
:   3764

Data del DOGV
:   05-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4377


Data del document
:   08-05-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * educació cívica
    * distinció honorífica
    * seguretat en carretera
    * premi cultural

ORDRE de 8 de maig de 2000, de la Conselleria de Cultura, Educació i Ciència, per la qual es convoquen els Premis 2000 de la Comunitat Valenciana a l'Educació Vial. [2000/X4377]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix que l'activitat educativa es desenrotllarà atenent, entre altres principis, la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida, personal, familiar, social i professional.
  
Esta formació personalitzada ha d'integrar una educació en els valors morals que configuren una sèrie d'àmbits educatius: educació per a la pau, per a la salut, per a la igualtat entre els sexes, educació ambiental, educació sexual, educació del consumidor i educació vial, que junt amb l'educació moral i cívica, es conceben com a «temes transversals», perquè no corresponen de forma exclusiva a una única àrea o matèria del currículum, sinó que són temes que han d'estar presents de manera global en els objectius i continguts de totes les àrees i matèries dels diferents currículums.
  
L'aprenentatge dels temes transversals dóna resposta a alguns problemes i realitats que estan vius en l'àmbit social, amb una base ètica d'interès comú i universal.
  
Estos problemes amb què s'enfronta la nostra societat, com la creixent accidentalitat en la circulació, són aliens als continguts escolars tradicionals per la seua recent aparició. No obstant això, sobre ells cal que l'alumnat de les distintes etapes educatives tinga l'ocasió de reflexionar i, en conseqüència, adoptar principis i desenrotllar hàbits i actituds personals per ser problemes bàsics de la convivència.
  
Entre estos problemes, els relatius a l'educació vial, en la seua doble vessant, com a part de l'educació ciutadana i com a educació per a la seguretat vial, adquirixen una especial rellevància.
  
En efecte, l'organització espaciotemporal que caracteritza les societats desenrotllades requerix una mobilitat creixent o, si es vol, la necessitat d'efectuar desplaçaments per a portar a terme nombroses activitats socials. Açò implica que l'accés a la motorització individual es porte a terme en edats cada vegada més primerenques, amb independència de la mobilitat com a vianants.
  
Així, el fet del trànsit que caracteritza el nostre temps, pot constituir un objecte d'estudi en què incidixen continguts propis de diferents àrees com: Ciències Socials, Geografia i Història, Ciències de la Naturalesa, Tecnologia, Educació Física, etc.
  
En este sentit, les recomanacions de les conferències de Viena (1971) i Estrasburg (1980) fixen les bases conceptuals i l'àmbit d'actuació de l'Educació Vial: «L'Educació Vial ha d'orientar-se cap als dominis següents: d'una banda, les Matèries Tècniques i de les Ciències Naturals; d'altra banda, l'Ètica i les Ciències Socials i, finalment, l'Educació Física. Els continguts d'esta educació han d'estar integrats en els programes de les matèries, per tal que els escolars adquirisquen l'experiència tècnica apropiada, prenguen consciència de la seua responsabilitat en la vida social i puguen contribuir d'una forma activa a les millores de les condicions de la circulació».
  
Conforme a les anteriors recomanacions, en els decrets que establixen el currículum de les distintes etapes educatives en la Comunitat Valenciana, l'Educació Vial s'ha incorporat, com a tema transversal, a les diferents àrees i matèries del currículum, en funció del desenrotllament evolutiu i dels comportaments vials més habituals dels corresponents grups d'edat, perquè l'alumnat adquirisca l'experiència tècnica, prenga consciència i puga contribuir de forma activa a la millora de les condicions de la circulació i la prevenció dels accidents.
  
Per la seua banda, els centres docents, fent ús de la seua autonomia pedagògica i organitzativa, han d'incloure en el seu Projecte Educatiu, en els Projectes Curriculars de les etapes que impartixen i en les Programacions Docents, el contingut propi de l'educació vial, tenint en compte el seu entorn, el medi sociocultural en què està ubicat el centre, les necessitats educatives de l'alumnat i la transcendència que té per a la vida ciutadana.
  
L'educació vial ha de formar part de les activitats educatives habituals del centre docent. No obstant això, el procés d'ensenyament-aprenentatge dels temes transversals necessita actuacions que faciliten el seu desenrotllament. Així, el Pla de Seguretat Vial de l'any 2000 per a la Comunitat Valenciana preveu una sèrie d'actuacions per a motivar tota la comunitat educativa. Entre elles, la present ordre vol incentivar l'alumnat perquè desenrotlle hàbits de comportament tendents a l'adquisició del sentit vial i integre la seua formació com a usuari de les vies en el context general de les seues relacions ciutadanes.
  
Per tot això i fent ús de les competències que em conferix l'article 35 de la Llei 5/1983, de 30 de desembre, de Govern Valencià, i altres disposicions concordants,
  
ORDENE
  
Primer
  
Convocar els Premis 2000 de la Comunitat Valenciana a l'Educació Vial, així com aprovar les bases per les quals es regirà la convocatòria, que s'inclouen com a annex I de la present ordre, i els models de sol·licitud que consten en els annexos II i III.
  
Segon
  
L'import global màxim, destinat a concedir els premis convocats és de 3.000.000 PTA (18.030'36 euros), que s'abonaran a càrrec de la línia de subvenció 430, del Programa 421.30 del pressupost de la Generalitat Valenciana per a l'exercici 2000.
  
DISPOSICIONS FINALS
  
Primera
  
Es faculta el director general d'Ordenació i Innovació Educativa i Política Lingüística a dictar les resolucions necessàries per al desenrotllament i l'execució de la present ordre.
  
Igualment, es delega en el dit òrgan la facultat de resoldre la convocatòria, conforme a les bases que la regixen.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Conforme establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà recórrer potestativament en reposició, o bé plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència, en el termini d'un mes a comptar des de l'endemà de la seua publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 8 de maig de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per a la concessió dels Premis 2000 de la Comunitat Valenciana a l'Educació Vial
  
Primera. Objectius
  
Oferir a l'alumnat de la Comunitat Valenciana la possibilitat de desenrotllar les actituds, els hàbits i els valors implicats en l'Educació Vial.
  
Incentivar les actuacions de la comunitat educativa que augmenten la Seguretat Vial i contribuïsquen a la prevenció dels accidents de trànsit.
  
Ajudar els centres docents a organitzar la seua pròpia activitat d'acord amb els valors que configuren l'Educació Vial.
  
Segona. Participants
  
Podrà participar en esta convocatòria l'alumnat dels centres docents, públics i privats, de la Comunitat Valenciana, distribuït en les següents modalitats:
  
Modalitat «A»: tercer cicle d'Educació Primària.
  
Modalitat «B»: primer cicle d'Educació Secundària.
  
Modalitat «C»: segon cicle d'Educació Secundària, Batxillerat, COU i Formació Professional.
  
Tercera. Condicions de participació
  
1. L'alumnat indicat en el punt anterior podrà participar individualment o com a grup de treball.
  
2. L'alumnat que opte a estos premis haurà de presentar un o diversos treballs, que podran consistir en alguna de les següents opcions:
  
a) El disseny i l'organització d'una campanya d'informació i difusió sobre Educació Vial amb aportació de material gràfic, imprés, audiovisual, etc.
  
b) Un estudi sobre prevenció d'accidents de trànsit en l'entorn del centre, amb la proposta d'actuacions a partir dels resultats obtinguts.
  
c) Qualsevol altra proposta que comporte el desenrotllament de l'Educació Vial, des de la perspectiva de l'alumnat.
  
3. Els participants hauran de presentar en qualsevol dels idiomes oficials de la Comunitat Valenciana, i en qualsevol suport, un dossier descriptiu del treball realitzat que inclourà:
  
- Una llista dels documents utilitzats i les persones consultades.
  
- Descripció detallada de com s'ha organitzat i s'ha portat a terme el treball.
  
- Aportació d'evidències, en forma de fotos, vídeos, etc. del desenrotllament del treball.
  
- Anàlisi de l'impacte de l'activitat realitzada sobre els destinataris.
  
- Valoració de què ha representat el treball per als participants i l'experiència adquirida per ells.
  
- El nom del professor o professora que ha dirigit o supervisat el treball, en el seu cas.
  
4. Els treballs seran presentats a la direcció del centre docent en què estiga matriculat l'alumne o l'alumna. Cada treball que es presente s'acompanyarà de la sol·licitud que figura en l'annex II de la present ordre, en el cas de la participació individual i de la sol·licitud que figura en l'annex III quan es participe com a grup de treball.
  
5. La direcció del centre remetrà els treballs a la Direcció General d'Ordenació i Innovació Educativa i Política Lingüística. El termini de remissió dels treballs acabarà el dia 6 d'octubre de 2000.
  
6. La participació en la present convocatòria suposa l'acceptació expressa de totes les seues bases.
  
Quarta. Procés per a la concessió dels premis
  
1. Els treballs seran valorats per un Jurat de Selecció, aplicant els criteris establits en la base quinta. El Jurat estarà constituït per:
  
President: el director general d'Ordenació i Innovació Educativa i Política Lingüística.
  
Vicepresident: el cap de l'Àrea d'Ordenació, Innovació i Formació Professional.
  
Vocals:
  
- El cap del Servei de Programes d'Innovació Educativa i Suport Escolar.
  
- El cap del Servei d'Ensenyaments en Valencià.
  
- El director de l'Institut Universitari de Trànsit i Seguretat Vial o la persona que delegue.
  
- El cap de la secció d'Extensió Educativa.
  
- Una persona en representació de cada Direcció Provincial de Trànsit d'Alacant, Castelló i València.
  
Actuarà com a secretari del Jurat un funcionari de la Direcció General d'Ordenació i Innovació Educativa i Política Lingüística.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els participants i sol·licitar la intervenció d'especialistes en els temes objecte d'esta convocatòria per a col·laborar en la valoració dels treballs presentats.
  
2. El Jurat podrà declarar deserts alguns dels premis. Les decisions del Jurat de Selecció seran inapel·lables. Una vegada realitzat el procés de selecció, el Jurat elevarà la proposta definitiva per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria per delegació del conseller de Cultura, Educació i Ciència. La resolució de la convocatòria es farà pública als taulers d'anuncis de la Conselleria de Cultura, Educació i Ciència i les seues respectives Direccions Territorials. També es publicarà en el Diari Oficial de la Generalitat Valenciana.
  
Quinta. Criteris de valoració dels treballs
  
1. Qualitat formal.
  
2. Rigor en la interpretació del tema de la convocatòria, d'acord amb l'opció elegida.
  
3. Originalitat en el tractament del tema.
  
4. Viabilitat o possibilitat de realització, continuïtat, etc. de la proposta.
  
5. Col·laboració de professorat, mares, pares i altres sectors de la comunitat educativa, així com de diverses entitats o persones de l'entorn del centre docent.
  
Sexta. Premis
  
1. Els premis que podrà obtindre l'alumnat participant, seran els següents:
  
- Modalitat A: primer premi, 200.000 PTA (1.202,02 euros) i dos accèssits de 100.000 PTA (601,01 euros).
  
- Modalitat B: primer premi, 200.000 PTA (1.202,02 euros) i dos accèssits de 100.000 PTA (601,01 euros).
  
- Modalitat C: primer premi, 200.000 PTA (1.202,02 euros) i dos accèssits de 100.000 PTA (601,01 euros).
  
2. Així mateix, es concediran els següents premis als centres docents:
  
- Els centres docents als quals pertanga l'alumnat que haja obtingut el primer premi, en cada una de les modalitats: 300.000 PTA (1.803,04 euros).
  
- Els centres docents als quals pertanga l'alumnat que haja obtingut accèssit, en cada una de les modalitats: 150.000 PTA (901,52 euros).
  
Sèptima. Pagament dels premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup. En este cas, la quantia del premi es distribuirà entre els autors o autores a parts iguals.
  
2. Els premis estaran subjectes a retenció fiscal d'acord amb el que establix l'article 92 del Reial Decret 214/1999, de 5 de febrer (BOE de 9.2.1999), pel qual s'aprova el Reglament de l'Impost sobre la Renda de les Persones Físiques.